[pic] | EURÓPAI BIZOTTSÁG |

Brüsszel, 2010.7.15.

COM(2010)381 végleges

2010/0205 (CNS)

Javaslat:

A TANÁCS IRÁNYELVE

a nem a visszatérítés helye szerinti tagállamban, hanem egy másik tagállamban letelepedett adóalanyok részére a 2006/112/EK irányelvben előírt hozzáadottérték-adóvisszatérítés részletes szabályainak megállapításáról szóló 2008/9/EK irányelv módosításáról

INDOKOLÁS

1. A JAVASLAT HÁTTERE

A javaslat okai és céljai

A 2008/9/EK tanácsi irányelv (a visszatérítési irányelv) lehetővé teszi a nem a visszatérítés helye szerinti tagállamban letelepedett adóalanyok számára a hozzáadottérték-adónak a saját tagállamukban (a letelepedés helye szerinti tagállam) létrehozott elektronikus webportálon keresztül történő visszaigénylését a másik tagállamban (a visszatérítés helye szerinti tagállamban) keletkezett üzleti kiadások tekintetében. Ezen elektronikus rendszer a régi, papíralapú rendszer helyébe lépett és leegyszerűsíti a folyamatot a vállalkozások számára, valamint nagyobb jogbiztonságot eredményez a szigorú határidők bevezetése és a visszatérítés helye szerinti tagállam által a késedelmes fizetések után járó kamat révén. A visszatérítési kérelmeket legkésőbb a visszatérítési időszakot követő naptári év szeptember 30-ig be kell nyújtani a letelepedés helye szerinti tagállamnak.

Az eljárás gyakorlati alkalmazása során több tagállamban felmerült problémák nyomán javasolt a visszatérítési irányelv módosítása, hogy több idő jusson az adóalanyok számára a 2009-es visszatérítési időszakokra vonatkozó kérelmeik benyújtására. A 2009-es visszatérítési időszakokra vonatkozó kérelmek benyújtásának 2010. szeptember 30-i határidejét ezért célszerű kivételesen 2011. március 31-ig meghosszabbítani. Ez nem sérti a Bizottság egyéb, az európai uniós joganyag megfelelő alkalmazását biztosító intézkedéseit.

A fent említett problémákkal kapcsolatban az is javaslat tárgyát képezi, hogy a hozzáadottérték-adó területén történő közigazgatási együttműködésről szóló 1798/2003/EK tanácsi rendelet által előírt eljárásnak megfelelően kerüljön sor egyes végrehajtási intézkedések elfogadására. Ez lehetővé tenné a tagállamok és a Bizottság számára, hogy egyetértés szülessen az irányelv alkalmazásának szükséges technikai szempontjai tekintetében, és ezáltal javuljon a rendszer működése.

Háttér-információk

A visszatérítési irányelv 15. cikke szerint a kérelmeket legkésőbb a visszatérítési időszakot követő naptári év szeptember 30-ig be kell nyújtani a letelepedés helye szerinti tagállamnak. Mivel az irányelv 2010. január 1-jén lépett hatályba, a 2009. évre vonatkozó kérelmeket legkésőbb 2010. szeptember 30-ig be kell nyújtani a letelepedés helye szerinti tagállamnak.

Noha a tagállamok közötti információcserére szolgáló európai uniós rendszerek időben elkészültek, egyes tagállamok portáljainak szintjén problémák jelentkeztek. Néhány tagállam túl későn nyitotta meg webportálját (2010. május közepével bezárólag), és különböző technikai problémák adódtak bizonyos portálok működőképességével és hozzáférhetőségével kapcsolatban.

Az adóalany adólevonási jogának érvényesítését súlyosan korlátozza az, hogy a webportálok nem voltak kellő időben elérhetőek. Ezért a Bizottság javasolja a 2009. évre vonatkozó kérelmek határidejének meghosszabbítását, hogy az adóalanyok megfelelően gyakorolhassák ezen jogukat.

A tagállamok abban a tekintetben is eltérő nézetet képviseltek, hogy hogyan működjön technikailag a rendszer. Ezek a nézetkülönbségek csak a rendszer működésbe lépését követően kerültek napvilágra. Miközben az általános informatikai elemek az EU szintjén kerülnek meghatározásra, az adóalanyokkal folytatott elektronikus kommunikáció technikai követelményeit az egyes tagállamok állapítják meg. Ez is hozzájárult a kérelmek benyújtásakor és feldolgozásakor bekövetkezett számos késedelemhez és problémához. Emiatt szükséges biztosítani, hogy a Bizottság elfogadhassa a szükséges végrehajtó intézkedéseket a közigazgatási együttműködés állandó bizottságának véleménye alapján. Ezek a területek kifejezetten a webportállal kapcsolatos elektronikus kérelemre és a kérelmek mellékleteire vonatkoznak; továbbá arra, hogyan igazolja vissza a letelepedés helye szerinti tagállam a kérelem átvételét és továbbítását; valamint arra, hogy miként értesíti a visszatérítés helye szerinti tagállam a kérelmezőt a kérelem átvételéről, vagy hogyan kér további információt.

Meglévő rendelkezések a javaslat által érintett területen

A Tanács 2008. február 12-i 2008/9/EK irányelve a nem a visszatérítés helye szerinti tagállamban, hanem egy másik tagállamban letelepedett adóalanyok részére a 2006/112/EK irányelvben előírt hozzáadottérték-adóvisszatérítés részletes szabályainak megállapításáról.

A Tanács 2003. október 7-i 1798/2003/EK rendelete a hozzáadottérték-adó területén történő közigazgatási együttműködésről, valamint a 218/92/EGK rendelet hatályon kívül helyezéséről.

A Bizottság 2009. november 30-i 1174/2009/EK rendelete az 1798/2003/EK rendelet 34a. és 37. cikkének a 2008/9/EK tanácsi irányelv szerinti héa-visszatérítéssel kapcsolatos végrehajtási szabályai megállapításáról.

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI; HATÁSVIZSGÁLAT

Konzultáció az érdekeltekkel

Informális konzultációk szervezésére került sor a vállalkozásokkal (tárgyalások és konferenciák az üzleti szervezetekkel), és lehetővé vált a visszajelzések begyűjtése. A vállalkozások képviselői kifejezték aggályukat a 2009. évre vonatkozó kérelmeknek a 2010. szeptember 30-i határidejével kapcsolatban. Az intézkedés sürgősségénél fogva nem lehet a javasolt intézkedés tekintetében hivatalos konzultációt szervezni.

Hatásvizsgálat

Mivel ezen intézkedés nem módosítja jelentős mértékben a meglévő intézkedést, nem szükséges a hatásvizsgálat elvégzése.

3. A JAVASLAT JOGI ELEMEI

A javaslat összefoglalása

A javaslat kivételesen meghosszabbítja a 2008/9/EK irányelv szerinti visszatérítési kérelem benyújtási határidejét 2011. március 31-ig a 2009. év visszatérítési időszakaira vonatkozó kérelmek tekintetében, és meghatároz bizonyos, az 1798/2003/EK tanácsi rendeletben előírt eljárás szerint elfogadandó végrehajtó intézkedéseket is.

4. KÖLTSÉGVETÉSI VONZATOK

A javaslatnak nincs negatív kihatása az Európai Unió költségvetésére.

2010/0205 (CNS)

Javaslat:

A TANÁCS IRÁNYELVE

a nem a visszatérítés helye szerinti tagállamban, hanem egy másik tagállamban letelepedett adóalanyok részére a 2006/112/EK irányelvben előírt hozzáadottérték-adóvisszatérítés részletes szabályainak megállapításáról szóló 2008/9/EK irányelv módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 113. cikkére,

tekintettel az Európai Bizottság javaslatára,

a javaslat nemzeti parlamenteknek való megküldését követően,

tekintettel az Európai Parlament véleményére[1],

tekintettel az Európai Gazdasági és Szociális Bizottság véleményére[2],

különleges jogalkotási eljárás keretében,

mivel:

5. A nem a visszatérítés helye szerinti tagállamban, hanem egy másik tagállamban letelepedett adóalanyok részére a 2006/112/EK irányelvben előírt hozzáadottérték-adóvisszatérítés részletes szabályainak megállapításáról szóló, 2008. február 12-i 2008/9/EK tanácsi irányelv[3] („a visszatérítési irányelv”) 2010. január 1-jén lépett hatályba.

6. A visszatérítési irányelv szerint a tagállamok kötelesek létrehozni egy webportált, amelyen keresztül lehetővé válik az adott tagállamban letelepedett adóalanyok számára a nem a letelepedés helye szerinti tagállamban felmerült hozzáadottérték-adó visszatérítésére irányuló kérelmek benyújtása. Indokolt úgy rendelkezni, hogy a webportál a visszatérítési irányelv hatálybalépésének napjától kezdve működjön.

7. Egyes tagállamokban számos komoly késedelem és bizonyos technikai problémák hatással voltak a webportálok létrehozására és működésére, gátolva ezáltal bizonyos kérelmek időben történő benyújtását. A kérelmet legkésőbb a visszatérítési időszakot követő naptári év szeptember 30-ig be kell nyújtani a letelepedés helye szerinti tagállam részére. E határidő és néhány webportál működésképtelensége miatt fennáll annak kockázata, hogy egyes adóalanyok nem tudják a 2009-ben felmerült költségeik után járó adólevonási jogukat érvényesíteni. Ezért kivételesen helyénvaló a határidőt 2011. március 31-ig meghosszabbítani a 2009. év visszatérítési időszakjaira vonatkozó kérelmek tekintetében.

8. Az adóalanyoknak amiatt is nehézségekkel kell szembenézniük, hogy a visszatérítési irányelvet az egyes tagállamok számos technikai eltéréssel alkalmazzák. Ezen eltérések elkerülése végett szükséges a rendszer technikai alkalmazásának bizonyos részleteit a hozzáadottérték-adó terén történő igazgatási együttműködésről, valamint a 218/92/EGK rendeletet hatályon kívül helyezéséről szóló, 2003. október 7-i 1798/2003/EK tanácsi rendelet[4] 44. cikkében előírt eljárás által meghatározni.

9. A meghatározandó technikai részletek az elektronikus kérelmekre és a kérelmek mellékleteire vonatkoznak, továbbá arra, hogy a letelepedés helye szerinti tagállam mily módon igazolja vissza a kérelem átvételét és továbbítását, valamint a visszatérítés helye szerinti tagállam miként küld értesítést a kérelem beérkezéséről és kér további információt. A rendszer megfelelő működéséhez szükség van szabványosított hivatkozásokra és egységes technikai követelményekre.

10. A 2008/9/EK irányelvben említett, az elektronikus beadványokról és értesítésekről szóló részletes szabályok végrehajtásához szükséges intézkedéseket, ideértve a szükség esetén alkalmazandó általános nyomtatványokat is, a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[5] összhangban kell elfogadni.

11. Annak érdekében, hogy az adóalanyoknak ne kelljen a 2009. év visszatérítési időszakaira vonatkozó kérelmek tekintetében a 2010. szeptember 30-i határidőt betartaniuk, indokolt ezen irányelvet az Európai Unió Hivatalos Lapjában való kihirdetését követő napon hatályba léptetni.

12. A 2008/9/EK irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2008/9/EK irányelv a következőképpen módosul:

1. A 15. cikk (1) bekezdése a következő albekezdéssel egészül ki:

„A 2009. év visszatérítési időszakaira vonatkozó visszatérítési kérelmeket a letelepedés helye szerinti tagállam részére kell benyújtani legkésőbb 2011. március 31-én.”

2. A szöveg a következő 27a. cikkel egészül ki:

„27a. cikk

Az 1798/2003/EK tanácsi rendelet 44. cikkének (2) bekezdésében említett eljárással összhangban a Bizottságnak el kell fogadnia az ezen irányelv 7. és 10. cikkében, 15. cikkének (2) bekezdésében, 18. cikkének (2) bekezdésében, 19. cikkének (1) bekezdésében és 20. cikkében említett elektronikus beadványokra és értesítésekre vonatkozó részletes szabályokat előíró intézkedéseket, beleértve szükség esetén az általános nyomtatványokat is.”

2. cikk

1. A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2010. október 1-jéig megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

2. A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.

3. cikk

Ez az irányelv az Európai Unió Hivatalos Lapjában való kihirdetését követő napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, […]-án/-én.

a Tanács részéről

az elnök

[1] HL C […], […], […] o.

[2] HL C […], […], […] o.

[3] HL L 44., 2008.2.20., 23. o.

[4] HL L 264., 2003.10.15., 1. o.

[5] HL L 184., 1999.7.17., 23. o.